慧山寺肄業送懷坦上人
作者：李騭
朝代：唐

paragraphs: 流水何山分，浮雲空中遇。
我生無根株，聚散亦難固。
憶昨鬬龍春，巖棲侶高步。
清懷去羈束，幽境無滓污。
日落九峰明，煙生萬華暮。
茲歡未云隔，前笑倏已故。
四時難信留，百草換霜露。
離襟一成解，悵抱將何諭。
驚泉有餘哀，永日誰與度。
緬思孤帆影，再往重江路。
去去忽悽悲，因風暫回顧。